潞公遊龍門光以室家病不獲參陪獻詩十六韻
作者：司馬光
朝代：宋

paragraphs: 旄節擁憑熊，逶迤向鑿龍。
順成時過蜡，閉塞令行冬。
雪壟痕猶濕，梅林思已濃。
傳呼空谷應，前導白雲逢。
飛蓋多邀客，停車數問農。
禹功雙壁斷，佛劫萬龕重。
絕頂標孤剎，疏林透遠鐘。
氣蒸泉郁郁，冰綻水溶溶。
藥閣低臨渚，茅庵背倚峰。
凍醪資野酌，寒筍佐晨饔。
棋局多依石，茶爐坐蔭松。
醉醒皆衆共，小大盡公從。
顧以私恩累，難追勝賞蹤。
原思初不病，叔夜亦非慵。
稽古慚經笥，摛華怯筆鋒。
會須參後乘，異日待從容。